Presidentslosie by WP word 'oorlogskamer' | Netwerk24
Hennie le Roux, op sy dag 'n kranige losskakel vir die Goue Leeus en binnesenter vir die Springbokke, is uit die bloute as 'n 'spesialis' betrek om op beroepsrugby in die Westelike Provinsie te fokus. Foto: Gallo Images
Die Nuweland-stadion se presidentslosie sal voortaan 'n "oorlogskamer" wees van waar die Westelike Provinsie-rugbyunie (WPRU) sake sal bedryf – deur 'n komitee wat onder andere vir Hennie le Roux, 'n Wêreldbeker-held van 1995 en oudspeler van die Goue Leeus, insluit.
'n Skrywe aan hoofraadslede van die WPRU met die opskrif "Dringende Strategiese Ingryping" en gedateer 16 September is Donderdag elektronies deur Zelt Marais, die WPRU se president, aan hoofraadslede gestuur voordat dit goedgekeur is. Veertig lede was glo ten gunste daarvan, 14 daarteen en vier het buite stemming gebly – syfers wat daarop dui dat die vergadering skraps bygewoon is.
'n "Strategiese komitee" is hierdeur in die lewe gebring om uitdagings waardeur die WPRU in die gesig gestaar word – onder meer "kontantvloei" en die "sensitiewe eiendomsverwante situasie" – die hoof te bied.